**บทที่ 1**

**บทนำ**

**1.1 ที่มาและความสำคัญของปัญหา**

การศึกษาเป็นรากฐานที่สำคัญของการดำรงชีวิต เป็นการพัฒนาความรู้และทักษะการเรียนรู้ตลอดชีวิตอย่างยั่งยืน สร้างภูมิคุ้มกันให้เข้มแข็งต่อการเปลี่ยนแปลงอย่างรวดเร็วของโลก โดยเฉพาะในการขยายตัวของอุตสาหกรรมท่องเที่ยวที่ก่อให้เกิดอัตราการจ้างงานในธุรกิจโรงแรมทำให้สถาบันการอุดมศึกษาต่างเร่งเปิดหลักสูตรในสาขาการโรงแรมเพิ่มมากขึ้นตลาดแรงงานในสายวิชาชีพการโรงแรมหากมีความรู้เพียงอย่างเดียวก็ไม่สามารถประสบผลสำเร็จในวิชาชีพได้จะต้องมีสมรรถนะอันประกอบด้วย ความรู้ ทักษะและคุณลักษณะควบคู่กันจะทำให้ประสบความสำเร็จในวิชาชีพและเป็นส่วนสำคัญที่จะผลักดันให้ตลาดแรงงานไทยก้าวเข้าสู่มาตรฐานสากล (กรมพัฒนาฝีมือแรงงาน, 2550, น. 1-3) ดังข้อเสนอการปฏิรูปการศึกษาในทศวรรษที่สอง (พ.ศ.2552-2561) ที่กำหนดทิศทางนโยบายการอาชีวศึกษาให้เน้นเรื่องพัฒนาสมรรถนะหรือคุณภาพของผู้เรียนอย่างเร่งด่วน (สำนักงานเลขาธิการสภาการศึกษา, 2552, 11-12)

สถานศึกษาในสังกัดสำนักงานคณะกรรมการการอาชีวศึกษา เป็นหน่วยงานในการผลิตและพัฒนากำลังคนด้านวิชาชีพระดับฝีมือ ระดับเทคนิค และระดับเทคโนโลยีพัฒนาระดับฝีมือที่มีสมรรถนะวิชาชีพ มีคุณธรรมจริยธรรมและจรรยาบรรณวิชาชีพ สามารถนำไปใช้ในการประกอบอาชีพได้ตรงตามความต้องการของตลาดแรงงานในลักษณะผู้ปฏิบัติหรือประกอบอาชีพอิสระได้ ดังที่ได้กำหนดเอาไว้เป็นนโยบายในการจัดการเรียนการสอนทางด้านอาชีวศึกษา โดยเฉพาะอย่างยิ่งเมื่อมีการปรับปรุงหลักสูตรใหม่ในปี พ.ศ. 2557 แนวทางในการขับเคลื่อนในการพัฒนาหลักสูตรไปใช้ของสถานศึกษาถูกกำหนดให้บูรณาการจัดการเรียนรู้เป็นเรื่องเป็นชิ้นงาน จัดเป็นโครงการในแต่ละภาคเรียน (สำนักมาตรฐานการอาชีวศึกษาและวิชาชีพ, 2557, น. 22-23)

สิ่งที่สำคัญในกระบวนการพัฒนาผู้เรียนทางด้านการโรงแรมและการท่องเที่ยวหรืออุตสาหกรรมบริการต่าง ๆ คือ การพัฒนาในด้านทักษะและคุณลักษณะในวิชาชีพหมายถึงกระบวนการตั้งแต่การสำรวจทักษะและคุณลักษณะในวิชาชีพการโรงแรมของผู้เรียนในระดับอุดมศึกษาเพื่อนำไปประกอบอาชีพและการนำระดับทักษะและคุณลักษณะในวิชาชีพการโรงแรมไปพัฒนาหลักสูตรของสถาบันต่าง ๆ ที่เปิดการสอนในวิชาชีพการโรงแรมเพื่อเป็นการเพิ่มทักษะในวิชาชีพการโรงแรมไทย ให้ก้าวสู่มาตรฐานสากลโลกสำหรับประเทศไทยนั้นพบว่า คุณภาพการศึกษายังไม่ปรากฏผลเป็นที่น่าพึงพอใจ ผู้เรียนส่วนใหญ่มีผลสัมฤทธิ์ทางการเรียนตามหลักสูตรต่ำในมาตรฐานด้านผู้เรียน เกี่ยวกับการมีความรู้ความสามารถในการคิดอย่างเป็นระบบ (คิดวิเคราะห์ สังเคราะห์ คิดสร้างสรรค์ คิดอย่างมีวิจารณญาณ) มีความรู้และทักษะที่จำเป็นตามหลักสูตรเพียงประมาณร้อยละ 12 และ มีทักษะในการแสวงหาความรู้ด้วยตนเองรักการเรียนรู้และพัฒนาตนเองอย่างต่อเนื่องเพียงร้อยละ 24 (สำนักงานเลขาธิการสภาการศึกษา, 2552, น. 20) จากสภาพปัจจุบันการเรียนการสอนในสถาบันการอาชีวศึกษา พบปัญหาและอุปสรรคหลายประการ

จากการรายงานของสำนักวิจัยและพัฒนาการอาชีวศึกษา ในปี พ.ศ. 2553 ได้ระบุถึงปัญหาของการเรียนการสอนอาชีวศึกษา พบว่า นักเรียนส่วนหนึ่งยังขาดทักษะกระบวนการการคิดวิเคราะห์ สังเคราะห์ ไม่สามารถบูรณาการเชื่อมโยงไปยังเนื้อหาสาระอาชีพอื่น ๆ ได้ ซึ่งการจัดการเรียนการสอนสายอาชีพครูต้องมุ่งเน้นให้ผู้เรียนเกิดทักษะ เกิดความรู้ ความสามารถในการที่จะนำเอาทักษะ ความรู้ไปใช้ในการประกอบอาชีพได้ในอนาคต (สำนักวิจัยและพัฒนาการอาชีวศึกษา, 2553, น. 5)

ปัญหาดังกล่าวตรงกับผลรายงานของสถาบันการอาชีวศึกษาเกษตรภาคตะวันออกเฉียงเหนือพบว่า ปัญหาคุณภาพผู้เรียนโดยเฉพาะด้านการคิดวิเคราะห์และคิดสร้างสรรค์ของผู้เรียน  
มีความสามารถในการคิดวิเคราะห์คิดสังเคราะห์การมีวิจารณญาณมีความคิดสร้างสรรค์คิดไตร่ตรองและมีวิสัยทัศน์มีคุณภาพ “ระดับพอใช้” ครูมีความต้องการในพัฒนาการเรียนการสอนเพื่อพัฒนาความคิดสร้างสรรค์ของผู้เรียนให้มีคุณภาพและผลสัมฤทธิ์ทางการเรียนที่สูงขึ้น (สถาบันการอาชีวศึกษาเกษตรภาคตะวันออกเฉียงเหนือ, 2559) ดังนั้น จึงควรเร่งพัฒนาผู้เรียน   
ด้านความสามารถในการคิดวิเคราะห์และความคิดสร้างสรรค์

ในการพัฒนาผู้เรียนนั้น การจัดการเรียนรู้โดยใช้กิจกรรมโครงการ เป็นแนวทางที่สำคัญ  
ซึ่งจัดอยู่ในรายวิชาที่ต้องจัดกระบวนการจัดการเรียนการสอนและมุ่งเน้นให้ผู้เรียนได้ศึกษาค้นคว้าและลงมือ ปฏิบัติด้วยตนเองตามความสามารถ ความถนัด และความสนใจ โดยอาศัยกระบวนการทางวิทยาศาสตร์หรือกระบวนการอื่นใดไปใช้ในการศึกษาหาคำตอบในเรื่องนั้น ๆ โดยมีครูผู้สอนคอย กระตุ้น แนะนำ และให้คำ ปรึกษาแก่ผู้เรียนอย่างใกล้ชิด นอกจากนี้ยังเป็นกิจกรรมอิสระและพัฒนาตนเอง ผู้เรียนสามารถนำความรู้ความสามารถ ทักษะและประสบการณ์มาเป็นพื้นฐานในการสร้างสรรค์ผลงานอันเป็นประโยชน์ตามความถนัดและความสนใจ สามารถทำงานอย่างมีระบบ  
มีกระบวนการทำงานและทำงานร่วมกับผู้อื่นได้ (หน่วยศึกษานิเทศก์ สำนักงานคณะกรรมการ  
การอาชีวศึกษา, 2556, น. 2)

การคิดสร้างสรรค์เป็นปัจจัยสำคัญสำหรับผู้เรียนในยุคปัจจุบันนี้ เป็นการสร้างองค์ความรู้ด้านเทคนิควิธี และวิชาชีพ ได้มีโอกาสเรียนรู้การบริหารจัดการธุรกิจอย่างเป็นระบบ   
ซึ่งกระบวนการจัดการเรียนการสอนให้กับผู้เรียนรายวิชาความคิดสร้างสรรค์ จัดอยู่ในหมวดวิชาชีพ กลุ่มวิชาชีพสาขาวิชา โดยหลักสูตรประกาศนียบัตรวิชาชีพ พุทธศักราช 2545 (ปรับปรุง พ.ศ. 2546) กำหนดมาตรฐานวิชาชีพไว้ว่า “อธิบายรูปแบบ กระบวนการคิดสร้างสรรค์ วิธีคิด ความคิดสร้างสรรค์แบบไทยและสากล การเชื่อมโยงความคิดที่สัมพันธ์กับการสร้างสรรค์ผลงาน ทดลองปฏิบัติงานความคิดสร้างสรรค์ตามขั้นตอน สอดคล้องกับกระบวนการคิดสร้างสรรค์   
มีกระบวนการคิดสร้างสรรค์ที่มีเหตุผลเป็นระบบ” (กระทรวงศึกษาธิการ, 2546, น. 10-26)

จากความสำคัญและปัญหาดังกล่าว ผู้วิจัยตระหนักและเห็นความสำคัญในการพัฒนาทักษะปฏิบัติวิชาชีพการโรงแรมและความคิดสร้างสรรค์ของนักเรียน จึงสนใจที่จะพัฒนากิจกรรมการจัดการเรียนรู้โดยใช้กิจกรรมโครงการ เพื่อให้ผู้เรียนเกิดทักษะ เรียนรู้อย่างมีประสิทธิภาพและเกิดผลสัมฤทธิ์ตามจุดประสงค์ของหลักสูตรและสอดคล้องกับเป้าหมายของการสอน พัฒนาเทคโนโลยี ให้เหมาะสมกับการเปลี่ยนแปลงของสภาพสังคมไทยในปัจจุบัน ตลอดจนสามารถแก้ปัญหาเฉพาะหน้าในชีวิตประจำวันเพื่อใช้เป็นประโยชน์ต่อตนเองและต่อส่วนรวม

**1.2 วัตถุประสงค์การวิจัย**

1.2.1 เพื่อพัฒนากิจกรรมการจัดการเรียนรู้โดยใช้กิจกรรมโครงการของนักเรียนระดับประกาศนียบัตรวิชาชีพชั้นปีที่ 3

1.2.2 เพื่อศึกษาทักษะปฏิบัติวิชาชีพการโรงแรมของนักเรียนระดับประกาศนียบัตรวิชาชีพชั้นปีที่ 3 ก่อนและหลัง โดยใช้กิจกรรมโครงการ

1.2.3 เพื่อศึกษาความคิดสร้างสรรค์ของนักเรียนระดับประกาศนียบัตรวิชาชีพชั้นปีที่ 3   
ก่อนและหลัง โดยการใช้กิจกรรมโครงการ

1.2.4 เพื่อศึกษาความพึงพอใจของนักเรียนที่มีต่อการเรียนรู้โดยใช้กิจกรรมโครงการ   
กลุ่มตัวอย่างได้แก่นักเรียนระดับชั้นประกาศนียบัตรวิชาชีพ ชั้นปีที่ 3

**1.3 ขอบเขตการวิจัย**

**1.3.1 ขอบเขตด้านประชากรและกลุ่มตัวอย่าง**

1.3.1.1 ประชากร ได้แก่ นักเรียนระดับชั้นประกาศนียบัตรวิชาชีพ ชั้นปีที่ 3 สาขา  
งานการโรงแรม วิทยาลัยเกษตรและเทคโนโลยีมหาสารคาม วิทยาลัยอาชีวศึกษามหาสารคาม   
วิทยาลัยสารพัดช่างมหาสารคาม จำนวน 64 คน

1.3.1.2 กลุ่มตัวอย่างได้แก่นักเรียนระดับชั้นประกาศนียบัตรวิชาชีพ ชั้นปีที่ 3 สาขางานการโรงแรม วิทยาลัยเกษตรและเทคโนโลยีมหาสารคาม ภาคเรียนที่ 2 ปีการศึกษา 2560 จำนวน 20 คน

**1.3.2 ตัวแปร**

1.3.2.1 ตัวแปรต้น ได้แก่การจัดกิจกรรมการเรียนรู้แบบโครงการ

1.3.2.2 ตัวแปรตาม

1) ความคิดสร้างสรรค์ของนักเรียนระดับชั้นประกาศนียบัตรวิชาชีพชั้นปีที่ 3 2) ทักษะปฏิบัติวิชาชีพการโรงแรม

3) ความพึงพอใจของนักเรียน

**1.3.3 กรอบเนื้อหา**

การวิจัยครั้งนี้ เป็นการศึกษาผลการจัดกิจกรรมเรียนรู้โดยใช้โครงการ โดยทดลองใช้กับ เนื้อหารายวิชา โครงการ รหัสวิชา 2701-8501 (0-0-4) จำนวน 7 แผนการเรียนรู้ และจำนวน   
4ชั่วโมงต่อสัปดาห์

**1.3.4 ระยะเวลา สถานที่วิจัย**

ผู้วิจัยทำวิจัยในภาคเรียนที่ 2 ปีการศึกษา 2560 สถานที่วิจัยคือ วิทยาลัยเกษตรและเทคโนโลยีมหาสารคามสำนักงานคณะกรรมการการอาชีวศึกษา กระทรวงศึกษาธิการ

**1.4 นิยามศัพท์เฉพาะ**

“การจัดกิจกรรมเรียนรู้โดยใช้โครงการ” หมายถึง การจัดการเรียนรู โดยใช้กิจกรรมโครงการเป็นการจัดการเรียนรู้ที่เริ่มต้นที่ผู้เรียนเลือกเรื่องที่ตาม ความสนใจและความถนัดของตนเอง คือ

1. กำหนดจุดประสงค์ หมายถึง การกำหนดประเด็นปัญหาที่ต้องการแก้ไข หรือต้องการค้นคว้า โดยครูผู้สอนเป็นผู้จัดกิจกรรมกระตุ้นให้นักเรียนเห็นและรับรู้ถึงประเด็นที่เตรียมไว้

2. การเลือกหัวเรื่องการวางโครงสร้างและจำกัดขอบเขตของงาน หมายถึง การจัดทำโครงการเพื่อแก้ปัญหา หรือศึกษาค้นคว้า โดยครูผู้สอนและนักเรียนร่วมกันกำหนดรูปแบบ   
ซึ่งมักจะประกอบด้วย ชื่อโครงการ จุดมุ่งหมายของโครงการ วิธีดำเนินงานโครงการ วัสดุอุปกรณ์ที่ต้องใช้ และวิธีประเมินผล

3. การวางแผนและลงมือปฏิบัติ หมายถึง การร่วมกันดำเนินงานตามรายละเอียดของโครงการที่ได้กำหนดไว้ โดยมีการแบ่งงาน แบ่งหน้าที่ระหว่างนักเรียนด้วยกันเอง ครูผู้สอนทำหน้าที่อำนวยความสะดวก

4. การบันทึกและการนำเสนอผลงาน หมายถึง การสรุปผลเพื่อรายงานผลในชั้นเรียนและร่วมกันสรุปผลโครงการ เชื่อมโยงกับความรู้ใหม่ที่ได้รับจากการเรียน

5. การประเมินโครงการ หมายถึง การประเมินผลเป็นขั้นตอนที่ครูผู้สอนประเมินผลสำเร็จบรรลุตามจุดมุ่งหมายของการจัดกิจกรรม

“ความคิดสร้างสรรค์” หมายถึง ความสามารถในการจินตนาการและรวบรวมความรู้   
โดยนำประสบการณ์ที่ผ่านมาเป็นพื้นฐานทำให้เกิดความคิดใหม่อย่างหลากหลาย นำไปสู่การประดิษฐ์สิ่งแปลกใหม่ รวมทั้งการคิดหาวิธีการแก้ปัญหาให้สำเร็จด้วยความคิดแบบเอกนัย ประกอบด้วย ความคิดคล่องแคล่ว (Fluency) ความคิดริเริ่ม (Originality) และความคิดยืดหยุ่น (Flexibility)

“ทักษะปฏิบัติวิชาชีพการโรงแรม” หมายถึง ความสามารถในการปฏิบัติงานที่เกี่ยวกับ  
การดำเนินงานของโรงแรม จำนวน 4 ส่วน ประกอบด้วย 1) ส่วนห้องพัก เกี่ยวกับแผนกงาน  
ส่วนหน้า ประสานงาน ศูนย์รวมข้อมูลข่าวสาร 2) ส่วนแม่บ้าน ช่วยสร้างความพร้อมให้โรงแรม  
ผู้มาพัก สร้างความประทับใจให้กับผู้มาพัก 3) ส่วนอาหารและเครื่องดื่ม ห้องอาหารมีหน้าที่ดูแลและประสานงาน 4) ส่วนการตลาด เป็นการบริการในโรงแรม แผนกขายห้องพัก ขายงานจัดเลี้ยง และประชุมรูปแบบการให้บริการของโรงแรม ความรู้เกี่ยวกับลูกค้า รู้เทคนิคการขาย

“ความพึงพอใจ” หมายถึง ความพึงพอใจ หมายถึง ความรู้สึกพอใจที่ได้เข้าร่วมกิจกรรมพัฒนากิจกรรมการจัดการเรียนรู้โดยใช้กิจกรรมโครงการของนักเรียนระดับประกาศนียบัตรวิชาชีพชั้นปีที่ 3 ซึ่งวัดโดยกรอกแบบสอบถามความพึงพอใจ แบบมาตราส่วนประมาณค่า 5 ระดับ คือ มากที่สุด มาก ปานกลาง น้อย และน้อยที่สุด

**1.5 ประโยชน์ที่จะได้รับ**

1.5.1 ผู้เรียนมีการเรียนรู้อย่างต่อเนื่อง มีความคิดสร้างสรรค์สามารถจัดทำโครงการได้อย่างมีประสิทธิภาพและนำประสบการณ์ไปใช้ในการประกอบอาชีพได้อย่างมั่นใจ

1.5.2 เป็นแนวทางให้ครูผู้สอน สามารถพัฒนาปรับปรุงการจัดการเรียนการสอนให้มีประสิทธิภาพยิ่งขึ้น

1.5.3 สถานศึกษาได้แผนการจัดการเรียนรู้แบบโครงการเพื่อเป็นแบบอย่างในการจัดการเรียนการสอนในรายวิชาอื่นต่อไป